पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर. पूर्व केंद्रीय मंत्री वीसी शुक्ल के अंतिम संस्कार में जुटने वाली हजारों लोगों की भीड़ को देखते हुए राजधानी पुलिस ने बुधवार को शहर की कई सड़कों पर ट्रैफिक पर पाबंदियां लगा दी हैं। शुक्ल के पार्थिव शरीर को कल सुबह बूढ़ापारा स्थित निवास से पहले कांग्रेस भवन और उसके बाद तेलीबांधा के पास स्थित फॉर्म हाउस ले जाया जाना है। इस दौरान कई सड़कों को वन वे कर दिया गया है। कई सड़कों पर पार्किंग प्रतिबंधित कर दी गई है। कांग्रेस भवन से अंतिम यात्रा सुबह करीब 11 बजे मालवीय रोड, जयस्तंभ चौक होते हुए तेलीबांधा की तरफ जाएगी।
बुधवार को जहां-जहां पूर्व केंद्रीय मंत्री वीसी शुक्ल का पार्थिव शरीर रहेगा पुलिस ने वहां गाडिय़ों की व्यवस्थित पार्किंग का प्लान बनाया है। पार्थिव शरीर जब तक बूढ़ापारा वाले मकान में रखा जाएगा, उस समय तक बिजली आफिस चौक से कोतवाली आने वाली रोड वन-वे रहेगी। रोड पर वाहनों की पार्किंग की अनुमति भी नहीं होगी। उनके घर के आस-पास वाली रोड पर भी कोई वाहन लेकर प्रवेश नहीं कर सकेगा। सर्विस लेन पर केवल वीवीआईपी की गाडिय़ों को राधेश्याम निवास तक आने-जाने की अनुमति होगी।
यहां लग सकता है जाम
सुबह 11 बजे के बाद मालवीय रोड, जयस्तंभ चौक से लेकर तेलीबांधा क्रॉसिंग तक जाने वाली जीई रोड पर। ञ्चबिजली आफिस चौक से कोतवाली आने वाली रोड वन वे रहेगी।
पार्थिव शरीर जब बूढ़ापारा वाले मकान में रहेगा
बूढ़ापारा वाले मकान में पार्थिव शरीर का दर्शन करने आने वालों को अपनी गाडिय़ां सप्रे शाला मैदान में पार्क करनी होगी। वहां गाडिय़ां रखकर उनके निवास तक पैदल आना होगा।
कांग्रेस भवन में श्रद्धांजलि सभा के दौरान
कांग्रेस भवन के सामने वाले खाली परिसर में उसी समय तक पार्किंग की अनुमति दी जाएगी जब तक कि निर्धारित घेरे में गाडिय़ां आसानी से पार्क की जा सके। पार्किंग की जगह फुल होने के बाद सप्रे शाला मैदान में गाडिय़ां खड़ी करनी पड़ेगी।
राधेश्याम निवास में अंतिम संस्कार के दौरान
पूर्व केंद्रीय मंत्री के अंतिम संस्कार में शामिल होने के लिए आने वालों को अपनी गाडिय़ां मैग्नेटो मॉल के पार्किंग स्थल पर खड़ी करनी होगी। वीवीआईपी को छोड़कर बाकी सभी के वाहनों की पार्किंग के लिए वहां की पार्किंग का उपयोग किया जाएगा।
सर्विस लेन पर इंट्री बंद रहेगी
अंतिम संस्कार के दौरान तेलीबांधा चौक से राधेश्याम निवास के बीच फोरलेन की सर्विस लेन पर वाहनों की इंट्री बंद रहेगी। कांग्रेस के वरिष्ठ नेता विद्याचरण शुक्ला की बुधवार को होने वाली अंत्येष्टि में शामिल होने प्रधानमंत्री डॉ. मनमोहन सिंह, कांग्रेस अध्यक्ष सोनिया गांधी समेत देशभर के आधा दर्जन सीएम व केंद्रीय मंत्री रायपुर आ सकते हैं। पुलिस ने दर्जनों वीआईपी के आने की तैयारियां मंगलवार शाम से ही शुरू कर दी। हालांकि पीएमओ कार्यालय से देर रात तक प्रधानमंत्री के आने की सूचना नहीं मिली थी, लेकिन पुलिस ने अपनी तैयारियां शुरू कर दी। अंत्येष्टि के दौरान राजधानी एक हजार से ज्यादा जवानों के पहरे में रहेगी। वीवीआईपी के आने पर सुरक्षा देने के लिए फोर्स रिजर्व रखी गई है।
कांग्रेस उपाध्यक्ष राहुल गांधी समेत केंद्रीय मंत्री व कुछ राज्यों के मुख्यमंत्री के आने का पक्का माना जा रहा है। रायपुर के आईजी जीपी सिंह के साथ चार एसपी को सुरक्षा टीम में शामिल किया गया है। पुलिस कंट्रोल रूम में देर शाम इमरजेंसी बैठक हुई। कांग्रेस भवन से उनका शरीर फार्म हाउस ले जाया जाएगा, जहां उनका अंतिम संस्कार होगा। वहां की व्यवस्था की तैयारियां देर रात तक चली रहीं। अंतिम संस्कार में 30 से ज्यादा वीवीआईपी आने की संभावना है। एयरपोर्ट से लेकर तेलीबांधा से होते हुए बूढ़ापारा और कांग्रेस भवन तक के मार्ग को तगड़ी सुरक्षा में रखा जाएगा। पुलिस ऐसी तैयारी कर रही है, ताकि बाहर से आने वाले वीआईपी फार्महाउस में ही अंतिम दर्शन कर सकें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn